Her spiser du best i Norge
GLASSGÅRDEN: Med 7 av 12 NM-finalister markerer byens Rica-hoteller seg som rene utklekkingsanstalter for kokker i norgestoppen. Og sannelig stakk kjøkkensjef Thomas Borgan på Glassgården grill og brasseri (Hotel Rica Bakklandet) av med selveste NM-tittelen i fjor høst. VG har spist seg gjennom NM-menyen hans: Kylling «Waldorf», Reinsdyr med skogaroma, berlinerbolle fylt med pære og bjørkeskudd og smått fantastiske Is på Selbu-blå. Juryen må ha kost seg! I Glassgården trakteres du også av kompetente vinkelnere, som gjør måltidet til en totalopplevelse. RENAAS MATBAR: OL- og verdensmester Sven Erik Renaa åpnet i sommer Matbaren i hjembyen. På Solsiden, selvsagt. Renaa er kanskje trondheimskokken med aller lengst internasjonal merittliste, og endelig har han tatt med sitt stavangerske suksesskonsept til hjembyens nye utelivstyngdepunkt på det gamle verftsområdet. Med seg har han tatt kjøkkensjef Christopher Davidsen (kokkelandslaget), og parets slagord er som vanlig at maten skal være enkel, god og sesongbasert, gjerne lokalmat. Lam fra Røros og modnet Munkeby-ost fra Levanger står på spisekartet. - Utrolig gøy at det gror så bra i Trondheims restaurantliv, sier byens hjemvendte sønn til VG. SØSTRENE KARLSEN: Med Ibiza-sound i høytalerne, iøynefallende rosa-svart interiør og stor uteterrasse, er Søstrene Karlsen på Solsiden blitt manges favoritt ved Nidelvens bredd. Kjøkkensjef er Trond Åm, i sin tid lærling hos Bocuse d'Or-vinner Terje Ness og kaptein på juniorkokkelandslaget. Han innrømmer gjerne at han har hentet mye inspirasjon fra sin kokketid i San Sebastian - av mange regnet som Europas mathovedstad. Åm & co bruker mye lokalmat, og har beholdt de populære og folkelige Søstrene Karlsen-rettene, som blåskjell, på menyen. RICA NIDELVEN: Premiert for sin gode, rikholdige frokost, som er kåret til Norges beste hotellfrokost syv år på rad! Aldri før har vi i Norge sett fem kokker i full mundur ute blant gjestene i hotellets frokostrestaurant. Én som omelettkokk (be om en «sheriff»), én ved ostevognen, én med skinker, én med sjokoladebrett til morgenkaffen og så videre. Frokosten på Rica Nidelven Hotel er i en egen klasse. Ingen andre er i nærheten. - En bevisst satsing på et stabilt og godt faglig kokkemiljø, sier hotelldirektør Bjarte Gjerde til VG. HAVFRUEN: Der Breiflabben før huserte i Kjøpmannsgata, kan Havfruen nå feire 25 års-jubileum. Trondheims første skikkelige sjømatrestaurant holder koken. Det gjør også joviale Herbert Klein (bildet), som tar seg godt av gjestene, mens kjøkkensjef Stian Fjæreide (22) langt fra gjør skam på naboskapet med en av landets beste lakseelver. Havfruen har endret image fra «dyr» til mer folkelig, men fortsatt settes råvarene i høysetet. - Alfa og omega, medgir Fjæreide, som priser den skjerpede kundekampen Trondheims-restaurantene imellom: - Konkurranse er sunt! SABOR TAPAS/ ASIAN COOKING: Ved Gamle Bybro ligger et kinderegg av et restauranthus. I sjøhuset der Chablis og Bryggen en gang lå, serverer Sabor klassisk spansk tapas. Prøv dadlene med bacon! Mmmm. I etasjen over finner du Asian Cooking, smakfullt innredet av Helene Hennie. Her er det utsøkt sushi som gjelder. Prøv makien med philadelphiaost. Pop takeaway. Så ned i pubkjelleren til Den gode nabo, der Morten Pettersen & co. i rustikke omgivelser skjenker vellagret mørkt flaskeøl. Trondheims beste ølpub, etter vår smak. AISUMA: Der gamle Dickens lå - også det i ett av sjøhusene langs Kjøpmannsgata - ligger nå AiSuma, en av Trondheims mest populære restauranter med Italia på spisekartet. Folkelige Aisuma, msom er en knoppskyting av Frati og Bari, får toppkarakterer fra Trondheims spisegjester og anmeldere. Maten er klassisk italiensk, og chef Bernard Saverimuthu skuffer ikke Restauranten er spenstig innredet med mezzaniner og panoramautsikt mot Nidelven. Prisene ligger på drøyt 250 kroner for hovedrettene. Rett over gaten ligger populære Bakgården med sin tapas.
Neppe noe annet sted i Norge finnes flere premierte kokker og kjøkkensjefer innenfor 500 meter enn langs Nidelven midt i Trondheim by. Nidelven er en matreise verdt.